**Kulosaaren yhteiskoulu** (*KSYK / Kulosaari Secondary School*) on vuonna 1940 perustettu yksityiskoulu Helsingin Kulosaaressa. Kansainvälisyyttä painottavassa oppilaitoksessa toimii peruskoulun luokat 7–9 ja lukio. Peruskoulussa opiskellaan suomenkielisillä, englanninkielisillä ja kaksikielisillä luokilla. Lukiossa on suomenkielinen yleislinja, englanninkielinen linja, yhteiskunta- ja talouslinja sekä tiede- ja teknologialinja. Koululla on oma nettijulkaisu, huhuu.news. Vuonna 2022 yläkoulussa oli noin 500 oppilasta ja lukiossa noin 530 opiskelijaa. Koulussa noin 115 opettajaa ja muuta henkilöstön jäsentä. Johtavana rehtorina toimii Lauri Halla. KSYK oli YLE:n vertailussa kevään 2018 ylioppilaskokeiden tulosten perusteella maan kolmanneksi paras lukio.

Historia ja koulurakennus
-------------------------

Kulosaaren yhteiskoulu perustettiin syksyllä 1940 tuolloin vielä itsenäiseen Kulosaaren kuntaan ja sen rakennukset on alusta alkaen omistanut Kulosaaren yhteiskoulun osakeyhtiö. Koulu toimii Helsingin kaupungin vuokratontilla. Se oli Itä-Helsingin ensimmäinen suomenkielinen oppikoulu. Koulu toimi Domus-nimisessä kerrostalossa kunnes oma rakennus valmistui 1955. Koulun erityispainotuksena on 1990-luvulta alkaen ollut kansainvälisyys ja vieraskielinen opetus. Koulua ei kunnallistettu peruskoulu-uudistuksessa 1977, mutta sen toimintamuoto muuttui oppikoulusta peruskoulun yläasteeksi (luokat 7–9) ja lukioksi.

### Rakennukset

Koulurakennuksen vanhin osa on valmistunut 1955 (arkkitehti Jorma Järvi), laajennus 1966 (arkkitehti Osmo Lappo), uusi osa vuonna 2000 (arkkitehti Matti Pohjanpalo), pieni liikuntasali ns. Pikkusali vuonna 2011 (arkkitehti Pekka Saatsi), kirjastosiipi 2015 (arkkitehti Regina Sundgrén) sekä musiikkitalo School of Rock vuonna 2017 (arkkitehti Pekka Saatsi). Vuonna 2022 valmistuneen laajennuksen (arkkitehtitoimisto Saatsi) myötä koulu sai mm. modernit laboratoriotilat ja lisää liikuntatiloja. Koulun tilat sisältävät mm. auditoriomallisen keskushallin, kirjaston, liikuntasaleja, kuntosalin ja kahvilan. Koulun lähellä on myös urheilukenttä.

### Rehtorit

|  |  |
| --- | --- |
| * Kyllikki Kovero 1940–1945
* Erkki Kansanaho 1945–1954
* Kauko Joustela 1954–1956
* Matti Karstikko 1956–1978
 | * Kyllikki Laakso 1978–1991
* Kyllikki Vilkuna 1991–2007
* Lauri Halla 2007–
 |

Sisäänpääsy ja opiskelu
-----------------------

Lukion pääsyrajat 2010–2022| Vuosi | Yleislinja(KA-raja) | Englanninkielinen linjaPisteraja, max 14(ennen vuotta 2021 max 15) | Yhteiskunta- ja talouslinjaPisteraja, max 13(ennen vuotta 2021 max 15) | Tiede- ja teknologialinjaPisteraja, max 14(ennen vuotta 2021 max 15) |
| --- | --- | --- | --- | --- |
| 2010–2011 | Muuttumaton 8,67 | Muuttumaton 13,08 | — | — |
| 2011–2012 | Nousua 9 | Nousua 13,24 | — | — |
| 2012–2013 | Nousua 9,08 | Laskua 13,2 | — | — |
| 2013–2014 | Nousua 9,17 | Nousua 13,75 | — | — |
| 2014–2015 | Laskua 9,15 | Laskua 13,27 | Muuttumaton 10,20 | — |
| 2015–2016 | Nousua 9,50 | Nousua 13,92 | Nousua 12,35 | — |
| 2016–2017 | Laskua 9,25 | Laskua 13,55 | Laskua 11,75 | — |
| 2017–2018 | Nousua 9,50 | Nousua 13,67 | Nousua 12,12 | Muuttumaton 12,34 |
| 2018–2019 | Nousua 9,58 | Muuttumaton 13,67 | Laskua 12,03 | Laskua 11,83 |
| 2019–2020 | Laskua 9,23 | Laskua 13,38 | Laskua 10,78 | Laskua 11,78 |
| 2020–2021 | Nousua 9,27 | Laskua 10,80 | Nousua 10,98 | Laskua 11,73 |
| 2021–2022 | Nousua 9,42 | Muuttumaton 11,76 | Muuttumaton 10,70 | Muuttumaton 11,42 |
| 2022–2023 | Nousua 9,69 | Nousua 11,98 | Nousua 11,18 | Laskua 9,28 |

Yläasteen suomenkieliselle luokalle pääsevät ensisijaisesti oppilaat, jotka asuvat Kulosaaressa, mutta myös muualla asuvat voivat hakea kyseiselle luokalle. Englanninkieliselle tai kaksikieliselle luokalle päästäkseen oppilaan on suoritettava pääsykoe. Lukion suomenkieliselle yleislinjalle otetaan opiskelijat keskiarvon mukaan. Englanninkieliselle linjalle sekä Yhteiskunta- ja talouslinjalle valitaan oppilaat keskiarvon ja pääsykokeen yhteispistemäärän perusteella. Syksyllä 2017 lukiossa alkoi uutena Tiede- ja teknologialinja.

Kulosaaren yhteiskoulussa opetus painottuu kaksikielisyyteen. Suurin osa luokista on kaksikielisiä. Kaksikielisillä linjoilla useimmat aineet, esimerkiksi tiedeaineet, opetetaan sekä englanniksi että suomeksi. Usein esimerkiksi käytetään suomenkielistä kirjaa, mutta opettajan tarjoamat muut materiaalit ovat englanniksi. Englanninkielisillä linjoilla opetus on pääosin englanniksi.

Suomenkielisillä linjoilla sekä yläasteella että lukiossa kaikki pakolliset kurssit ovat suomeksi. Näillä linjoilla opiskelevien oppilaiden ja opiskelijoiden on kuitenkin mahdollista ottaa valinnaisia kursseja myös englanniksi.

Ylimääräiset aktiviteetit
-------------------------

HELIMUN eli Helsinki International Model United Nations on kaksipäiväinen YK:ta simuloiva tapahtuma, joka järjestetään vuosittain Kulosaaren Yhteiskoululla. HELIMUNissa Kulosaaren yhteiskoulun yhdeksännen luokan oppilaat pääsevät edustamaan eri YK:n jäsenmaita ja keskustelemaan kansainvälisistä ongelmista YK:n istuntoja jäljittelevissä kokouksissa. Konferenssiin osallistuu oppilaita myös muista suomalaisista ja sekä ulkomaisista kouluista. Vuonna 2016 Kulosaaren yhteiskoulussa järjestettiin jo 16. HELIMUN-tapahtuma. 

Koulussa järjestetään myös joka syksy perinteiset Syystanssiaiset ja Urheilupäivä. Lisäksi lukuvuoden mittaan on useita vuosittain vaihtuvia teemapäiviä, kuten Arts and Skills Day, Science Day ja Language Day.

Lähteet
-------

1. 1 2  Perusopetuksen oppilaitokset (Valitse opetuksen järjestäjäksi Kulosaaren yhteiskoulun osakeyhtiö) Opetushallinnon tilastopalvelu Vipunen. Viitattu 1.9.2023.
2. 1 2  Lukiokoulutuksen oppilaitokset (Valitse koulutuksen järjestäjäksi Kulosaaren yhteiskoulun osakeyhtiö) Opetushallinnon tilastopalvelu Vipunen. Viitattu 1.9.2023.
3. ↑  Huhuu | Etusivu *Huhuu*. Viitattu 13.10.2021. (englanniksi)
4. ↑  Listasimme koko Suomen yo-tulokset – katso, miten oma lukiosi pärjäsi *Yle Uutiset*.  25.5.2018. Viitattu 25.5.2018.
5. ↑  Avustukset yksityisten koulujen tonttivuokriin *dev.hel.fi*. Viitattu 4.9.2023.
6. ↑  Kulosaaren yhteiskoulu (Helsinki) 1940–. Suomen yksityisten oppikoulujen digitaalinen matrikkeli.
7. ↑  Kulosaaren yhteiskoulu ABC-laajennusvaiheet *saatsi.fi*. Viitattu 10.2.2023.
8. ↑  Käytössä uudet laboratoriot *ksyk.fi*.  19.1.2023. Viitattu 10.2.2023.
9. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41  Helsingin lukioiden sisäänpääsyrajat (.xlsx) Helsingin kaupunki. Viitattu 11.11.2022.

Kirjallisuutta
--------------

* Seppälä, Mikko-Olavi: *Juureva kosmopoliitti: Kulosaaren yhteiskoulun historia 1940–2015*. Kirjokansi, 79. Helsinki: Suomalaisen Kirjallisuuden Seura, 2015. ISSN 2323-7392. ISBN 978-952-222-588-4.

Aiheesta muualla
----------------

* Kulosaaren yhteiskoulun kotisivut
* HELIMUNin kotisivut
* Kulosaaren yhteiskoulun julkaisu